ছাত্রের চেয়ে লক্ষাধিক বেশি ছাত্রী এবার মাধ্যমিক পরীক্ষার্থী

ওয়েব ডেস্ক: রাত পোহালে মাধ্যমিক। কড়া নিরাপত্তার (Security) ঘেরাটোপে সোমবার শুরু এবছরের মাধ্যমিক পরীক্ষা (Madhyamik Examination 2025)। মোট পরীক্ষার্থী ৯ লক্ষ ৮৪ হাজার ৭৫৩ জন। তার মধ্যে ৪ লক্ষ ২৮ হাজার ৮০৩ জন ছাত্র ও ৫ লক্ষ ৫৫ হাজার ৯৫০ জন ছাত্রী। এবার ছাত্রের চেয়ে ছাত্রীর সংখ্যা ১ লক্ষ ২৭ হাজার ১৪৭ জন বেশি। ২২ ফেব্রুয়ারি পর্যন্ত পরীক্ষা চলবে। রাজ্যে ২৬৮৩টি পরীক্ষা কেন্দ্রে পরীক্ষা হবে। গত বছরের চেয়ে পরীক্ষার্থীর সংখ্যা ৬৫ হাজার বেশি। গত বছরের মতো এবছরও মোবাইল বা ইলেকট্রনিক গ্যাজেট নিয়ে পরীক্ষাকেন্দ্রে প্রবেশ নয়। কেউ ধরা পড়লে পরীক্ষা বাতিল (Exam Cancell)। গত বছর ওই কারণে ১৪৫ জনের পরীক্ষা বাতিল হয়।

মধ্যশিক্ষা পর্ষদের পক্ষ থেকে জানানো হয়েছে, কয়েকদিন ধরে কিছু স্কুল কর্তৃপক্ষ জানিয়েছে তাদের পরীক্ষার্থীরা অ্যাডমিট কার্ড পায়নি। এটা সম্পূর্ণ স্কুলের ভুল। ৯৬৪৫টি স্কুল নিয়ম মেনে কাজ করেছে। কিন্তু ১৩৬টি স্কুল সেই কাজ করেনি। কলকাতা হাইকোর্টের নির্দেশের পর ১৮১ জন পরীক্ষার্থীর নতুন আবেদন আজ রবিবার জমা পড়েছে। স্কুলগুলোর দায়িত্বজ্ঞানহীন কাজে পড়ুয়াদের সমস্যায় পড়তে হয়।

আরও পড়ুন: মন হারানো বইমেলায় জনপ্লাবন, চোনা ফেলল আরজি করের বিক্ষোভ

আন্দোলনকারী চাকরিপ্রার্থীরা জানিয়েছেন, মাধ্যমিকের কোনও কাজ করবেন না। সেই বিষয়ে মধ্যশিক্ষা পর্ষদের সভাপতি রামানুজ গঙ্গোপাধ্যায় বলেন, আমাদের কাছে এমন কোনও খবর নেই। মাধ্যমিক পরীক্ষা সুষ্ঠু ভাবে পরিচালনার জন্য যাবতীয় বন্দোবস্ত করা হয়েছে।

১০ ফেব্রুয়ারি বাংলা (প্রথম ভাষা), ১১ ফেব্রুয়ারি ইংরেজি (দ্বিতীয় ভাষা), ১৫ ফেব্রুয়ারি (অঙ্ক), ১৭ ফেব্রুয়ারি ইতিহাস, ১৮ ফেব্রুয়ারি ভূগোল, ১৯ ফেব্রুয়ারি জীবন বিজ্ঞান, ২০ ফেব্রুয়ারি ভৌতবিজ্ঞান। ২২ ফেব্রুয়ারি ঐচ্ছিক বিষয়।