ব্যবস্থা নিল যাদবপুর বিশ্ববিদ্যালয়, কার্যকর একগুচ্ছ নিষেধাজ্ঞা

কলকাতা: নড়েচড়ে বসল যাদবপুর বিশ্ববিদ্যালয় (Jadavpur University) কর্তৃপক্ষ। বৃহস্পতিবার স্নাতক কোর্সের (Graduation) ইংরেজি অনার্সের তৃতীয় বর্ষের এক ছাত্রীর অস্বাভাবিক মৃত্যু ঘটেছে। তারপরেই আবার নামী শিক্ষা প্রতিষ্ঠানটির সুরক্ষা, নিরাপত্তা এবং নজরদারি নিয়ে প্রশ্ন উঠেছে। এই আবহে দেরি না করে পুরনো নির্দেশিকা এবং নিষেধাজ্ঞা ফের কার্যকর করল কর্তৃপক্ষ। ২০২৩ সালে যাদবপুর বিশ্ববিদ্যালয়ে বাংলা বিভাগের প্রথম বর্ষের এক পড়ুয়ার র‍্যাগিংয়ে মৃত্যুর ঘটনার পর কর্তৃপক্ষ এই নির্দেশগুলি জারি করেছিল। তা পরে শিথিল হয়ে যায়।

এক নজরে নির্দেশিকা:

১) সমস্ত দু’ চাকা ও চার চাকা গাড়ি যেগুলো বিশ্ববিদ্যালয় আসছে সেগুলিতে বিশ্ববিদ্যালয় স্টিকার থাকা আবশ্যিক। বাইরে থেকে যেসব গাড়ি আসছে তাদের স্টিকার না থাকলে গেটে গাড়ির রেজিস্ট্রেশন নম্বর, ড্রাইভার ও বাহকের আইডেন্টিটি কার্ড প্রয়োজন অনুযায়ী দেখাতে হবে।

আরও পড়ুন: ‘দাগী’ প্রার্থীর আবেদন খারিজ, এসএসসিকে বার্তা সুপ্রিম কোর্টের

২) ক্যাম্পাসের ভিতরে মাদকদ্রব্য ও অ্যালকোহল সম্পূর্ণ নিষিদ্ধ। কেউ ওই সামগ্রী সহ ধরা পড়লে তার বিরুদ্ধে আইনানুগ ব্যবস্থা নেওয়া হবে।

৩) জনসাধারণের জন্য ক্যাম্পাসের ভিতরে যথেষ্ট প্রবেশ ও সকালের মর্নিং ওয়ার্ক বা ইভিনিং ওয়ার্ক সম্পূর্ণভাবে নিষিদ্ধ।

৪) কোনও প্রয়োজনে সন্ধে ৭টা থেকে সকাল ৭টার মধ্যে কেউ যদি ক্যাম্পাসে প্রবেশ করতে চান তাহলে বিশ্ববিদ্যালয় কর্তৃক জারি করা আই কার্ড গেটে দেখানো বাধ্যতামূলক।

৫) কারও কাছে যদি বিশ্ববিদ্যালয় কর্তৃক জারি করা আই কার্ড না থাকে তাহলে অন্য কোনও গুরুত্বপূর্ণ নথি বা যার সাথে ওই ব্যক্তি দেখা করতে যাচ্ছেন তার বিবরণ ও যোগাযোগের নম্বর গেটের রেজিস্টার খাতায় লিপিবদ্ধ করা বাধ্যতামূলক।